Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Instrumentului de flexibilitate /* COM/2014/0349 final - 2014/ () */





EXPUNERE DE MOTIVE Regulamentul (UE, EURATOM) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020[1] permite mobilizarea Instrumentului de flexibilitate pentru a se putea finanța cheltuieli clar identificate care nu ar putea fi finanțate în limitele plafoanelor disponibile pentru una sau mai multe rubrici din cadrul financiar multianual (CFM). În conformitate cu articolul 11 din Regulamentul nr. 1311/2013 și cu punctul 12 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară[2] și după ce a examinat toate posibilitățile de realocare a creditelor de la rubrica 1b, Comisia propune mobilizarea Instrumentului de flexibilitate. Această mobilizare vizează o sumă de 79 785 595 EUR, peste plafonul rubricii 1b, și este destinată să completeze finanțarea din bugetul general al Uniunii Europene pentru exercițiul financiar 2015 a programelor cipriote din cadrul fondurilor structurale, care ar trebui să primească o alocare suplimentară pentru anul 2015 în valoare totală de 100 000 000 EUR. Creditele de plată pentru acoperirea creditelor de angajament suplimentare pentru Cipru, mobilizate prin intermediul Instrumentului de flexibilitate în 2014[3] și 2015, sunt estimate pe baza profilului de plată indicativ prezentat în tabelul de mai jos: (în milioane EUR, în prețuri curente) Exercițiul || Creditele de plată aferente mobilizării Instrumentului de flexibilitate pentru Cipru în 2014 și 2015 2015 || 11,3 2016 || 43,7 2017 || 73,9 2018 || 40,2 Total || 169,1 Sumele anuale exacte pentru perioada 2016-2018 vor fi definite în proiectele de buget aferente exercițiilor respective. Aceste sume vor fi luate în considerare peste plafonul anul al CFM pentru creditele de plată, în vederea calculării marjei nealocate și a marjei globale pentru plăți. Celor două componente ale autorității bugetare li se reamintește faptul că publicarea deciziei în Jurnalul Oficial al Uniunii Europene trebuie să aibă loc cel târziu la data publicării bugetului general al Uniunii Europene pentru exercițiul financiar 2015. Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Instrumentului de flexibilitate PARLAMENTUL EUROPEAN ȘI CONSILIUL UNIUNII EUROPENE, având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară[4], în special punctul 12, având în vedere propunerea Comisiei Europene, întrucât: (1) Prin articolul 11 din Regulamentul nr. 1311/2013 al Consiliului de stabilire a cadrului financiar multianual pentru perioada 2014-2020[5] a fost instituit Instrumentul de flexibilitate, căruia i se alocă anual o sumă de cel mult 471 de milioane EUR (la prețurile din 2011). (2) După examinarea tuturor posibilităților de realocare a creditelor de la rubrica 1b, s-a constatat că este necesar să se mobilizeze Instrumentul de flexibilitate pentru a completa finanțarea din bugetul general al Uniunii Europene pentru exercițiul financiar 2015, peste plafonul rubricii 1b, cu suma de 79 785 595 EUR, în vederea finanțării programelor cipriote din cadrul fondurilor structurale, pentru a acorda Ciprului o alocare suplimentară din fondurile structurale pentru exercițiul 2015 în valoare totală de 100 000 000 EUR. (3) Pentru exercițiul financiar 2014, Parlamentul European și Consiliul au mobilizat deja Instrumentul de flexibilitate prin decizia din 20 noiembrie 2013 pentru a finanța programele cipriote din cadrul fondurilor structurale cu suma de 89 330 000 EUR, doar în credite de angajament. (4) Ținând seama de natura complementară a Instrumentului de flexibilitate, care este mobilizat peste plafoanele CFM după examinarea tuturor posibilităților de realocare a creditelor, este necesar să se prevadă credite de plată suplimentare pentru acoperirea creditelor de angajament suplimentare pentru Cipru pentru exercițiile financiare 2014 și 2015 pe baza profilului de plată preconizat, estimat la 11,3 milioane EUR în 2015, 43,7 milioane EUR în 2016, 73,9 milioane EUR în 2017 și 40,2 milioane EUR în 2018. Sumele anuale aferente fiecărui exercițiu din perioada 2016-2018 vor trebui confirmate de fiecare proiect de buget prezentat de Comisie în perioada menționată, ADOPTĂ PREZENTA DECIZIE: Articolul 1 În cadrul bugetului general al Uniunii Europene pentru exercițiul financiar 2015, se utilizează Instrumentul de flexibilitate pentru a se înscrie suma de 79 785 595 EUR sub formă de credite de angajament la rubrica 1b și suma de 11 315 595 EUR sub formă de credite de plată. Această sumă se utilizează pentru completarea finanțării programelor cipriote din cadrul fondurilor structurale de la rubrica 1b. Plățile aferente finanțării programelor cipriote din cadrul fondurilor structurale prin intermediul Instrumentului de flexibilitate în 2014 și 2015 vor fi în valoare de 157 800 000 EUR pentru perioada 2016-2018. Sumele anuale exacte vor fi definite în proiectele de buget prezentate de Comisie pentru fiecare dintre exercițiile respective. Articolul 2 Prezenta decizie se publică în Jurnalul Oficial al Uniunii Europene. Adoptată la Bruxelles, Pentru Parlamentul European, Pentru Consiliu, Președintele Președintele [1] JO L 347, 20.12.2013, p. 884. [2] JO C 373, 20.12.2013, p. 1. [3] JO L 50, 20.2.2014, p. 19. Decizia Parlamentului European și a Consiliului din 20 noiembrie 2013 privind mobilizarea instrumentului de flexibilitate. [4] JO C 373, 20.12.2013, p. 1. [5] JO L 347, 20.12.2013, p. 884.